# Forskrift om godtgjersle, dekking av utgifter, m.m. for folkevalde, Vågå kommune, Innlandet

## Kapittel 1: Generelle reglar

### § 1-1.Føremål og verkeområde

Føremålet med forskrifta er å regulera rettar og plikter etter kommunelova [kapittel 8](https://lovdata.no/lov/2018-06-22-83/kap8) for folkevalde i Vågå kommune.

## Kapittel 2: Folkevalde sin rett til godtgjersle

### § 2-1.Arbeidsgodtgjersle

Alle som har eit kommunalt tillitsverv har krav på godtgjersle for arbeidet sitt. Arbeidsgodtgjersle vert utbetalt enten som fast godtgjersle eller som møtegodtgjersle, etter dei reglane som er fastsett i denne forskrifta. Det vert ikkje rekna feriepengar av godtgjersler til folkevalde, fordi folkevalde ikkje er omfatta av reglane i [ferielova](https://lovdata.no/lov/1988-04-29-21).

### § 2-2.Frikjøp og godtgjersle for ordførar

Ordføraren vert frikjøpt i 100 % stilling.

Ordføraren får ei fast årleg godtgjersle på 85 % av stortingsrepresentantane si godtgjersle. Ordførargodtgjersla skal regulerast same dato som stortingsrepresentantane si godtgjersle, med attendeverkande kraft frå 1. januar inneverande år.

Ordføraren mottek ikkje møtegodtgjersle.

### § 2-3.Godtgjersle for varaordførar

Varaordføraren får ei fast årleg godtgjersle på 15 % av ordførargodtgjersla. Denne godtgjersla er kompensasjon for funksjonen som stadfortredar for ordføraren i feriar og ved kortare sjukefråvær hos ordføraren (opptil ei «arbeidsgjevarperiode» på 16 kalenderdagar), deltaking på arrangement/tilsvarande der varaordføraren møter i staden for ordføraren, og deltaking på møte i folkevalde organ/tilsvarande. Varaordføraren får ikkje utbetalt møtegodtgjersle ut over dette.

Varaordføraren kan i tillegg til den faste godtgjersla få dekka utgifter og økonomisk tap etter dei same reglane som andre folkevalde.

Dersom ordføraren vert indisponert i ein lengre periode grunna sjukdom eller liknande, og varaordføraren overtek alle oppgåvene til ordføraren, skal varaordføraren ha utbetalt ordførargodtgjersle. Kommunestyret må i kvart enkelt tilfelle bestemma kva tidspunkt utbetaling av ordførargodtgjersla skal gjelda frå. Dersom varaordføraren berre overtek delar av ordføraren sine oppgåver, kan kommunestyret fastsetja ei passande godtgjersle.

### § 2-4.Godtgjersle for leiarar i utval/råd

Leiarane i hovudutvalet for oppvekst, kultur og omsorg (HOKO), hovudutvalet for teknisk, landbruk og naturforvaltning (HTLN), samt leiar av kontrollutvalet får ei fast årleg godtgjersle som kompensasjon for tilleggsoppgåver dei har i forhold til andre medlemmer. Satsane er basert på ordføraren si godtgjersle 01.01 i kalenderåret. Satsane for godtgjersle er som følgjer:

|  |  |
| --- | --- |
| Verv | Del av ordføraren si godtgjersle |
| Leiar av HOKO | 1,5 % |
| Leiar av HTLN | 1,5 % |
| Leiar av kontrollutvalet | 1 % |

Nestleiar som fungerer som utvalsleiar samanhengande i 8 veker eller meir skal ha utvalsleiar si godtgjersle i funksjonstida.

Leiarar i andre utval/råd får ikkje ei fast godtgjersle. Kommunestyret kan likevel bestemma noko anna når eit utval/råd vert oppretta.

### § 2-5.Formannskapet sine medlemmar

Formannskapet sine medlemmar blir godtgjort tilsvarande 2,5 % av ordføraren si godtgjersle 01.01 i kalenderåret.

### § 2-6.Møtegodtgjersle

Møtegodtgjersle er ein kompensasjon for deltaking på og førebuing til møte. Satsane er basert på ordføraren si godtgjersle 01.01 i kalenderåret. Det er to satsar for møtegodtgjersle:

|  |  |
| --- | --- |
| Sats | Del av ordføraren si godtgjersle |
| Høg sats | 1 ‰ |
| Låg sats | 0,5 ‰ |

Høg sats for møtegodtgjersle vert utbetalt til møtande medlemmer og varamedlemmer i kommunestyret, hovudutval, kontrollutvalet, sakkunnig nemnd for eigedomsskatt og partsamansette utval. Satsen gjeld og for varamedlemmar i formannskapet.

Låg sats for møtegodtgjersle vert utbetalt til råd for eldre og personar med funksjonsnedsetjing, ungdomsråd og øvrige, faste utval og ad hoc-komitear som er oppnemnd av kommunestyret, formannskap eller hovudutval.

Kommunestyret kan òg bestemma at høg sats skal utbetalast til andre utval, råd, styre, komitear og nemnder enn dei som er lista opp i andre ledd ovanfor. Dette bør berre gjerast dersom det er grunn til å tru at arbeidsbelastninga for medlemmene vil vera stor.

Varamedlemmer som berre deltek i handsaminga av ei sak i møte der det er fleire saker oppe til handsaming, får halv møtegodtgjersle.

Det vert ikkje gjeve møtegodtgjersle for meir enn eitt møte per dag, med mindre det er meir enn to timar mellom avslutninga av det første møtet og starten på det neste møtet. Ordføraren kan i enkelttilfelle bestemma at det skal gjevast møtegodtgjersle for to møte på éin dag, sjølv om det er mindre enn to timar pause mellom møta. Det kan ikkje gjevast møtegodtgjersle for meir enn to møte på éin dag.

Folkevalde som i avrekningsperioda melder forfall til meir enn 50 % av de annonserte møta i formannskapet eller utvalet, skal ikkje ha fast godtgjersle.

Dersom det blir utbetalt godtgjersle frå anna hald, fell den kommunale godtgjersla bort.

## Kapittel 3: Erstatning for tap av inntekt

### § 3-1.Erstatning av tapt inntekt

Folkevalde i kommunen har krav på erstatning for tap av inntekt som skuldast pliktig deltaking på møte eller kurs/opplæring som kommunalt folkevald. Krav om erstatning må sendast til kommunen. Krav skal sendast inn fortløpande, seinast seks månaderetter møtet. Legitimert tap må dokumenterast med stadfesting frå arbeidsgjevar/tilsvarande på trekk i lønn. Alternativt kan den folkevalde sin arbeidsgjevar senda refusjonskrav til kommunen på lønnsutgiftene dei hadde for den folkevalde i samband med vedkomande si deltaking på møtet eller kurset/opplæringa. Frist for innsending av slikt refusjonskrav frå arbeidsgjevar er på seks månader.

Satsane i § 3-2 inkluderer også erstatning for eventuelle tapte feriepengar. Ved krav frå sjølvstendig næringsdrivande om erstatning for tap av inntekt må det leggjast ved likningsattest, annan dokumentasjon eller skriftleg grunngjeving som sannsynleggjer tapet.

### § 3-2.Satsar for erstatning av tapt inntekt

1. Legitimert (dokumentert) inntektstap:

|  |  |
| --- | --- |
| Legitimert (dokumentert) inntektstap ved deltaking på møte: | 3,5 ‰ av ordførargodtgjersla pr. dag |

1. Ikkje legitimert (udokumentert) inntektstap:

|  |  |
| --- | --- |
| Ulegitimert tap, kompensasjon pr. time | 0,3 ‰ av ordførargodtgjersla pr. time, avgrensa oppetter til 3,5 ‰ pr. møte |

## Kapittel 4: Dekking av utgifter

### § 4-1.Dekking av utgifter til nødvendig tilsyn av barn m.m.

I samband med deltaking på møte og kurs kan folkevalde få dekka legitimerte ekstrautgifter til nødvendig tilsyn av barn opptil 12 år eller andre ein har omsorg for. Den folkevalde må senda krav om dekking av utgifter til kommunen. Kravet må sannsynleggjerast og så langt som mogleg dokumenterast. Krav skal sendast inn fortløpande, seinast seks månader etter møtet/kurset. Utgifter kan dekkast med inntil 3,5 ‰ av ordførargodtgjersla.

### § 4-2.Skyss-, kost- og overnattingsgodtgjersle

Folkevalde har krav på skyss-, kost- og overnattingsgodtgjersle i samband med tillitsvervet. Godtgjersla følgjer satsane i Statens reiseregulativ.

Godtgjersle kan krevjast for alle reiser i samband med pliktig deltaking på møte og kurs/opplæring. Den folkevalde må senda krav om godtgjersle til kommunen. Krav skal sendast inn fortløpande, seinast seks månader etter reisa.

Dersom ikkje anna er avtalt, skal reiselengda reknast med utgangs- og endepunkt i den folkevalde si heimeadresse i Vågå kommune. Studentar og andre folkevalde som i periodar har bustad utanfor Vågå, kan søkja kommunen om å få dekka reiseutgifter med denne bustaden som utgangs- og endepunkt. Ordføraren har fullmakt til å avgjera slike søknader.

### § 4-3.Dekking av utgifter til telefon

Ordførar og varaordførar får disponera fri kommunal mobiltelefon både i og utanom kontortida.

## Kapittel 5: Utstyr

### § 5-1.Nettbrett

Faste medlemmer og varamedlemmer i kommunestyret, formannskapet og hovudutval får tilbod om å disponera kommunalt nettbrett i valperioden.

## Kapittel 6: Utbetaling av godtgjersle, utgiftsdekking og erstatning for tapt inntekt

### § 6-1.Utbetaling av fast godtgjersle til ordførar og varaordførar

Fast godtgjersle til ordførar og varaordførar vert utbetalt månadleg med 1/12 av årsbeløp.

### § 6-2.Utbetaling av møtegodtgjersle og godtgjersle til leiarar av utval/råd

Møtegodtgjersle og godtgjersle til leiarar av utval/råd vert utbetalt ein gong kvart halvår med halvparten av årsbeløpet, normalt i juli og desember.

### § 6-3.Utbetaling av utgiftsdekking, kilometergodtgjersle og erstatning for tapt inntekt

Utbetaling av utgiftsdekking, kilometergodtgjersle og erstatning for tapt inntekt vert normalt gjort månaden etter at kravet er levert inn.

## Kapittel 7: Ettergodtgjersle, pensjonsordning og ytingar ved dødsfall/gruppelivsforsikring

### § 7-1.Ettergodtgjersle for ordføraren

Ordføraren har, etter søknad, rett til ettergodtgjersle i inntil tre månader ved fråtreding av vervet. Søknad må sendast til kommunen innan utgangen av månaden etter at ordføraren fråtrer vervet.

Søknad om ettergodtgjersle vert avgjort av kommunedirektøren. Kommunedirektøren kan ved behov leggja søknaden fram for formannskapet.

Retten til ettergodtgjersle skal, i samsvar med reglane i [kommunelova § 8-6 andre ledd](https://lovdata.no/lov/2018-06-22-83/%C2%A78-6), avkortast krone for krone mot anna inntekt og ordinær inntekt som den folkevalde frivillig avstår frå.

Ordførar stiller seg til disposisjon for kommunen i denne perioda.

### § 7-2. Pensjonsordning for ordførar

Vågå kommune skal ha same pensjonsordning for folkevalde som for dei tilsette. Ordførar og varaordførar vert meldt inn i pensjonsordninga.

### § 7-3.Ytingar etter dødsfall/gruppelivsforsikringar

Ordføraren skal omfattast av § 10 i hovudtariffavtalen – «ytelser etter dødsfall/gruppelivsforsikringer» – på linje med tilsette i kommunen.

## Kapittel 8: Permisjonar og ferie

### § 8-1.Permisjonar for ordføraren

Ordføraren har rett til permisjonar etter reglane i [kommunelova § 8-10](https://lovdata.no/lov/2018-06-22-83/%C2%A78-10), jf. reglar i [arbeidsmiljølova § 12-1](https://lovdata.no/lov/2005-06-17-62/%C2%A712-1) til [§ 12-10](https://lovdata.no/lov/2005-06-17-62/%C2%A712-10), [§ 12-12](https://lovdata.no/lov/2005-06-17-62/%C2%A712-12) og [§ 12-15](https://lovdata.no/lov/2005-06-17-62/%C2%A712-15). Ordføraren har i samband med slike permisjonar rett til å behalda godtgjersla etter dei same reglane som gjeld for tilsette i kommunen. Søknader om permisjon skal avgjerast av kommunestyret.

### § 8-2.Ferie for ordføraren

Ordføraren har rett til å ta ut til saman fem veker ferie per år (frå og med det første heile kalenderåret i ordførarperioden), utan trekk i ordførargodtgjersla. Det vert ikkje utbetalt feriepengar av ordførargodtgjersla.

Varaordføraren fungerer som ordførar når ordføraren avviklar ferie. Det blir ikkje utbetalt ekstra godtgjersle til varaordføraren for dette.

## Kapittel 9: Sjukepengar

### § 9-1.Rett til sjukepengar

Ordføraren og varaordføraren har same rett til sjukepengar som tilsette i kommunen, jf. reglar i [kommunelova § 8-8](https://lovdata.no/lov/2018-06-22-83/%C2%A78-8).

### § 9-2.Utbetaling av sjukepengar til ordføraren og varaordføraren

Kommunen har ansvaret for å utbetala full godtgjering frå 1. til 16. sjukedag, etter same reglar som for tilsette i kommunen.

Frå og med 17. sjukedag må ordføraren og varaordføraren sjølv krevja sjukepengar frå NAV. Kommunen har ansvaret for å dekka og utbetala differansen mellom sjukepengar etter [folketrygdlova](https://lovdata.no/lov/1997-02-28-19) og godtgjersla som ordføraren normalt ville fått utbetalt.

## Kapittel 10: Gruppestønad

### § 10-1. Stønad til kommunestyregruppene

Kommunestyregruppene mottek årleg stønad basert på ordføraren si godtgjersle 01.01 i kalenderåret. Stønaden blir rekna ut etter følgjande satsar:

* 1 % av ordførarens godtgjersle pr. gruppe.
* 0,15 % av ordførarens godtgjersle pr. representant.

Stønaden blir betalt ut ein gong i året.

## Kapittel 11: Ikrafttreding

### § 11-1.Ikrafttreding

Forskriften trer i kraft ved kunngjøring i Norsk Lovtidend.